Unik video fanget med hundekamera: Derfor angriper ulven

Hunden løper etter ulven, og det kan se ut som de leker. Plutelig angriper ulven. Det gjør den i selvforsvar, mener naturforsker.

Thor-Erik Claussen

Audun Jahren

Øyvind Gustavsen

Silje Ensrud

Oppdatert 6. januar 2014

Artikkelen er over seks år gammel

Derfor angriper ulven Anslagsvis har mellom 50 og 100 hunder blitt drept av ulver i Skandinavia de siste 10 til 20 årene.



Det kan være flere grunner til at ulven angriper.



Noen ulver kan anse hunden som en konkurrerende ulv i sitt revir, og derfor angripe den.



Andre ulver anser hunder som mat og angriper dem for å få spise dem.



Ulver som er flokkledere kan angripe hunder fordi hundene ikke viser flokklederen den respekten ulven er vant til.



Hunder kan også bli angrepet fordi ulven vil beskytte maten sin. Mange ulveangrep på hund skjer i nærheten av for eksempel et elgkadaver som ulven spiser fra.



Kilde: Petter Webakken, Olav Hjeljord Vis mer

Unike bilder VG har tilgang til, viser hvordan elghunden Igor i fjor blir angrepet av en ulv på en tur i Rendalen. Igor skulle trenes til elgjakten, og hadde fått festet et kamera i en metallboks på vesten sin.

Kameraet foreviget en hendelse som kunne merket hunden for livet.

Se den unike videoen her

Viltmann til VGTV:Aldri sett liknende

Sprang etter ulven

Under treningen kommer jakthunden over en ulv. Ulven bykser opp og hunden legger på sprang etter rovdyret. Etter å ha løpt over noen tuer og koller, snur plutselig ulven seg og angriper. Den enorme kjeften biter rett over kameraboksen, og dermed slipper Igor unna uten skader.

- Hvis han hadde bitt litt lengre frem, er det ganske sannsynlig at han ikke hadde vært med levende hjem, sier eier Halvor Sveen til VG.

PÅ TUR: Halvor Sveen med elghunden Igor ute i skogen i Rendalen. Foto: Thor-Erik Claussen



Petter Wabakken er førsteamanuensis ved Høgskolen i Hedmark. Han mener at det på generelt grunnlag ikke er gitt at det er ulven som har all skylden når hunder blir skadet eller drept av ulv.

- Siden det er så tette bånd mellom artene hund og ulv, er også samspillet mellom de to artene svært sammensatt. På den ene siden kan ulven betrakte hunden som mat, og derfor drepe hunder for å spise dem. På den andre siden kan ulven oppfatte hunder som artsfrender, og derfor ville leke med dem, Petter Wabakken, til VG.

Han mener at også hundens adferd er medvirkende til om ulven går til angrep eller ikke.

Det er ikke gitt at det er ulven som provoserer frem et angrep. Hundens adferd er også en del av bildet. Dette tilfellet kan være et eksempel på at hundens adferd kan utløse angrepet. Det er ikke utenkelig at ulven oppfatter hunden som en konkurrerende ulv i sitt revir. Når en ulv tror den blir jaget av et annet rovdyr, vil den ofte angripe, sier ulveeksperten.

- Aldri sett noe lignende

Ulveekspert og professor Olav Hjeljord sier videoen av ulveangrepet på hunden Igor er unikt.

- Jeg har aldri sett noe lignende før, og ulvens bitt gjør inntrykk, sier han.

Selv om en rekke hunder har blitt angrepet og drept av ulv, er det svært sjelden det er vitner til dette.

- Videoen dokumenterer at hunden først oppsøker og forfølger ulven. Det kan synes som en lek, og ulven drar seg unna ganske raskt. Men da ulven snur seg og angriper, er det tydelig at det ikke lenger er en lek, sier Hjeljord.

Seniorforsker ved Norsk institutt for naturforskning, John D. Linnell, er usikker på hvorfor hunden velger å løpe etter ulven.

- I videoen ser vi at hunden begynner å jage ulven. Den er åpenbart ikke redd for ulven, men det er vanskelig å si om det er jaktinstinktet eller nysgjerrigheten som gjør at hunden løper etter, sier Linnell.

Han tror ulven til slutt blir stresset av hunden, og derfor snur og går til angrep.

- Det er snakk om en stor ulv, og ulven får til slutt nok og går til angrep. Det er ikke godt å si om den biter for å drepe eller bare for å skremme, men den angriper i selvforsvar. Hunden var åpenbart heldig som ikke ble skadet, sier Linnell.

Hundeeier Sveen er tidligere dømt for å ha felt en bjørn ulovlig og for grov dyremishandling ved at han fulgte etter fire ulver i en bil mens han filmet dem. Han føler seg uskyldig dømt.

- Jeg handlet i nødverge i møte med bjørnen, og jeg filmet ulvene for å dokumentere at flokken var større enn tidligere antatt. Men jeg har nå lagt dette bak meg, sier han.

Publisert: 06.01.14 kl. 08:50 Oppdatert: 06.01.14 kl. 09:48

Mer om Dyr